Elman İskəndərov (texnika elmləri doktoru)

**İskəndərov Elman Xeyrulla oğlu** (31 oktyabr 1962, Rvarud, Lerik rayonu) — texnika elmləri doktoru, "İlin Vətənpərvər tədqiqatçı alimi" mükafatının və qızıl medalının laureatı

Həyatı
------

E. X. İskəndərov 1962-ci ildə Lerik rayonunun Rvarud kəndində anadan olub. 1970–1980-ci il tarixində Lerik qəsəbə orta məktəbində təhsil alıb. 1980-ci ildə Azərbaycan Dövlət İnşaat Mühəndisləri İnstitutuna (indiki Memarlıq İnşaat Universiteti) qəbul olunub və 1985-ci ildə həmin institutun İnşaat fakültəsini bitirmişdir.

1987–1991-ci illərdə Azərbaycan Dövlət Qazlaşdırma Komitəsinin "Azqaztikintitəmir" trestində çilingər, mühəndis, plan-istehsalat şöbəsinin rəisi vəzifələrində çalışıb. 1990–1997-ci illərdə Azərbaycan Dövlət Yanacaq Komitəsinin "Azqaztikintitəmir" tresti "İxtisaslaşdırılmış Xətti Tikinti-təmir idarəsi"ndə baş mühəndis vəzifəsinidə fəaliyyət göstərib. 1997-ci ildən Tikinti-təmir idarəsi özəlləşdirildikdən sonra əvvəlcə "Ocaq" firmasının, 2008–2015-ci illərdə isə "LTTQ" Məhdud Məsuliyyətli Cəmiyyətinin direktoru olub.

2010-cu ildə Azərbaycan Dövlət Neft Akademiyası (indiki Azərbaycan Dövlət Neft və Sənaye Universiteti) nəzdində fəaliyyət göstərən "Neftin, qazın geotexnoloji problemləri və kimya" ETİ-nin doktoranturasına qəbul olunub və 2012-ci ildə həmin institutun elmi şurasında ***"Çoxfunksiyalı nanotərkibli inhibitorla quyularda kristalhidrat əmələgəlmə və qaz kəmərlərində eroziyanı tənzimləməklə istismar göstəricilərinin yaxşılaşdırılması"*** mövzusunda dissertasiya işini müdafiə edərək texnika üzrə fəlsəfə doktoru elmi dərəcəsi alıb. 2014–2021-ci illərdə NQGP və KETİ-də əvəzçiliklə elmi işçi və böyük elmi işçi kimi çalışıb. 2018-ci ildə dosent elmi adını alıb.

E. X. İskəndərov 2022-ci ildən ADNSU-nun "Neftin, qazın nəqli və saxlanması" kafedrasının professorudur. 2017-ci ildən Qaz-neft mədən fakültəsində elmi işlər, 2018-ci ildən isə tədris işləri üzrə dekan müavini vəzifələrində çalışıb. 2021-ci ildə ADNSU-nun Qaz-neft-mədən fakültəsinin dekanı vəzifəsinə seçilib.

E. X. İskəndərov 2021-ci ildə ***"Karbohidrogenlərin nəqli və saxlanılmasının enerjiyə qənaətli, sərvətqoruyucu üsul və texnologiyaları"*** mövzusunda dissertasiya işini müdafiə edərək texnika elmləri doktoru elmi dərəcəsi alıb. Professor bir sıra qrant layihələrinin icraçısı olub. 2018-ci ildə isə rəhbəri olduğu qrant layihəsi Azərbaycan Dövlət Neft və Sənaye Universitetində keçirilmiş "Universitet qrantı" müsabiqəsinin qalibi elan olunub.

E. X. İskəndərov 117 elmi əsərin, o cümlədən, 2 monoqrafiya, 2 ixtira patenti, 10 dərslik və dərs vəsaiti, habelə 14-ü beynəlxalq xülasələndirmə və indeksləmə bazalarına (Thomson Reuters, Web of Science və Scopus) daxil olan 103 elmi məqalə və konfrans materialının müəllifidir.

E. X. İskəndərov 2014-cü ildə "Avropa Nəşr Mətbu Evi" mükafat komissiyasının qərarı ilə "Neftqazçıxarma sənayesi sahəsində apardığı uğurlu elmi-tədqiqatlarına, cəmiyyətdəki fəal ziyalı mövqeyinə və gənclərdə vətənpərvərlik hisslərinin aşılanmasında göstərdiyi xidmətlərinə görə" "Ən yaxşı vətənpərvər tədqiqatçı alim" qızıl medalı, 2020-ci ildə Azərbaycan Respublikası Təhsil Nazirliyinin Fəxri Fərmanı ilə təltif edilib.

İstinadlar
----------